Ščebnica

Ščebnica (seniau Tšabnyca, Liniškės) – buvęs kaimas Kaišiadorių rajono savivaldybėje, dabar Kaišiadorių miesto dalis, esanti 2 km į pietus nuo miesto centro, abipus kelio . Per kaimą tekanti Lomena užtvenkta, suformuoti tvenkiniai, šalia kurių įrengta poilsiavietė. Yra Girelės kolektyviniai sodai.

Etimologija  

Ščebnicos (Ščėbnicos) vardas kildinamas nuo lenkiško žodžio „šcėbac” – kirsti. Seniau čia būta miško, kuris liko iškirstas. Nuo to ir vieta įgavusi tokį vardą.

Istorija 

Ščebnicos užusienis (1 sodyba, 17 gyventojų katalikų) paminėtas 1892 m. „Lenkijos Karalystės geografiniame žodyne“. 1897 m. Rusijos gyventojų surašymo medžiagoje minimas Ščebnicos palivarkas, priklausęs Balaševičiui (8 gyventojai, 90 dešimtinių žemių). 1923 m. palivarke buvo 3 sodybos, 28 gyventojai. Šis palivarkas, priklausęs Jadvygai Raginskienei, 1924 m. išdalintas sklypais. 

XX a. tarpukariu kaime prie kelio Kaišiadorys–Kruonis buvo pastatytas raudonų plytų koplytstulpis, virš kurio įrengta koplytėlė su Švč. Marijos statulėle. Įvairių religinių švenčių progomis koplytstulpis būdavo puošiamas gėlėmis. Nugriautas pokario metais. Po nepriklausomybės atkūrimo koplytėlė atstatyta. 1991 m. liepos 17 d. ją pašventino Žiežmarių parapijos klebonas kunigas K. Kazlauskas.

Šalikelėje prie tvenkinio stovi sovietmečio paminklas – 10 m aukščio obeliskas (dail. Leonas Vytautas Glinskis ir arch. Zigmas Sakalauskas). Čia 1960 m. buvo pastatytas paminklinis akmuo (aut. Antanas Nesavas) vokiečių 1941 m. sušaudytiems 18 sovietinių aktyvistų. Jų palaikai 1972 m. perkelti į naujas karių kapines prie Girelės miško. 

1983 m. prie vieno iš tvenkinių įrengta kaišiadoriečių poilsiavietė su plaukimo takais, šuolių į vandenį bokštais.

Gyventojai

Šaltiniai 

 Ščebnicos kaimas (kaisiadoriumuziejus.lt)

Panaikintos Kaišiadorių rajono savivaldybės gyvenvietės
Kaišiadorių miesto dalys